kardosdrur/scandi-wiki huggingface dataset:
Nykøbing FC

Nykøbing FC er en fodboldklub i Nykøbing Falster. Klubben blev dannet i 1994 under navnet Nykøbing Falster Alliancen som en overbygning mellem klubberne B.1901 og B. 1921. Fra januar 2006 til juni 2013 hed klubben Lolland-Falster Alliancen, og på dette tidspunkt fusionerede B.1901 og B. 1921, hvorpå overbygningen fik det nuværende navn.

Klubben udfører et stort ungdomsarbejde, som kan ses, når der er udtagelser til ungdomslandsholdene. Der er på dette område etableret et samarbejde med Brøndby IF, med hvem der er byttet spillere flere gange.

Som noget nyt er der også etableret et samarbejde med den lokale skole CELF, hvor man kan tage en uddannelse, lige fra erhvervsuddannelser til teknisk- eller handelsgymnasium og bachelor, samtidig med, at man spiller for klubben.

Klubbens 1. hold spiller til dagligt i  og 2. holdet spiller i .

Historie 
Nykøbing FC lå ved etableringen i 2013 i 2. division, inden førsteholdet rykkede op i 1. division i 2016, hvor holdet spillet indtil 2020. Hvor de rykket ned i 2. division. De rykket op i 1. division igen året efter, hvor de spillet indtil 2023 hvor holdet rykket ned i 2. division igen.

I september 2021 mødte NFC i tredje runde af DBU Pokalen FC København, og højst overraskende vandt NFC med 3-0.

Nykøbing FC har i flere gange  afleveret spillere til højere rangerende klubber. Af disse kan nævnes Esben Hansen (skiftede på en fri transfer til OB), Lars Pleidrup (solgt til AGF), Anders Due (solgt til FC Nordsjælland og derfra solgt videre til den hollandske Æresdivisionsklub Vitesse Arnhem og derfra solgt videre til danske AaB for en transfersum på ca. 5 mio. kr., hvilket indbragte Alliancen op til 200.000 kr.), Søren Christensen (FC Nordsjælland, fri transfer), Kim Christensen (FC Nordsjælland) og Anton Smedegaard (Silkeborg IF og derfra til Næstved). Christian Pihl Pedersen skiftede som 17-årig til FC Nordsjælland (fri transfer), men er nu tilbage hos Alliancen.

Flere spillere har repræsenteret Alliancen på diverse ungdomslandshold de senere år:

Thomas Clausen (målmand), Jonas Buhn (fløjspiller), Søren Christensen (midtbane), Michael Pedersen (midtbane), Jacob Andersen (forsvar/midtbane), Brian Johansen (angriber), Ronni Rasmussen (midtbane), Troels Christiansen (forsvar), Andreas Bak (midtbane), Morten Koch Nielsen (forsvar) og Andreas Kamper (midtbane). Derudover har spillere som Martin Johnsen (målmand) og Philip Hjelm Olsen (forsvar/midtbane) været udtaget uden at opnå kampe. Også den tidligere Brøndby-spiller Jonas Kamper (midtbane/angreb) kom fra Alliancen. Han har spillet en række U-landskampe og 1 A-landskamp; Jonas Kamper har spillet for tyske Arminia Bielefeld (p.t. 2. Bundesliga), men spiller nu for Randers FC. Mathias Kristensen (forsvar/midtbane) har også været inde omkring U-16- og U-17-landsholdene, men grundet kontroverser mellem træneren for U-landsholdet og bestyrelsen hos Alliancen, er han ikke længere velkommen..

Referencer

Eksterne henvisninger 
 Nykøbing FC's officielle hjemmeside.

Fodboldklubber under DBU Lolland-Falster
FC
Etableret i 1994
Martin Monrad

Martin Monrad (født 19. december 1977) er en dansk bordtennisspiller, der hører til blandt de mest vindende i sporten i Danmark.

Han har vundet ti DM-titler, bl.a. single-mesterskabet i 1997, 1998, 2000, 2002 og 2003.

I 2006 vandt han DM-titlen i herre-double sammen med Allan Bentsen.

Hans mest betydningsfulde titel er nok som EM guld-vinder for hold i 2005.

Eksterne henvisninger 
 

Bordtennisspillere fra Danmark
Martin
Deputeret

Deputeret betegner en valgt repræsentant i en lovgivende folkeforsamling, typisk et parlamentsmedlem. I en række lande, herunder Frankrig, Belgien, og Spanien, bruges ordet specifikt om de parlamentarikere der er valgt ind landets underhus.

I Danmark brugtes titlen indtil vedtagelsen af Grundloven i 1848 til medlemmer af en af regeringens valgte forsamlinger.

Politiske embeder
Gazprom

Gazprom (), PAO Gazprom () (, , ) er et monopolistisk russisk olie- og gasselskab. Det er verdens største udvinder af naturgas og Ruslands største virksomhed med en omsætning på 153 mia. US $ (2012) og 393.000 ansatte.

50,01 % aktierne i virksomheden er ejet af den russiske stat, mens resten er fri markedskapital på børserne Moscow Exchange, London Stock Exchange og Frankfurter Wertpapierbörse. Virksomhedens hovedkvarter er i Tjerjomusjki bymæssige okrug i Moskva. Virksomhedens navn er en sammentrækning af (Газовая промышленность) Gazovaya Promyshlennost, som betyder "gasindustri".  Gazprom blev etableret i 1989, da Ministeriet for gasindustri i Sovjetunionen transformerede sig til en virksomhed med alle aktiver intakt. Senere blev virksomheden privatiseret, men fortsat med staten Rusland som majoritetsejer af aktierne.

I 2011 var produktionen af naturgas på 513,2 m³, hvilket svarer til mere end 17 % af verdensproduktionen. Gazprom producerede endvidere omkring 32,3 mio. tons råolie og omkring 12,1 mio. tons gaskondensat. Gazproms aktiviteter stod for i 2011 for 8 % af Ruslands BNP.

Virksomheden er hovedaktionær i Nord Stream gasledninger i Østersøen og har datterselskaber i mange sektorer som bankvæsen, forsikring, medier, luftfart, entreprenørvirksomhed, landbrug og kemi.

Med salg af US$ 31 milliarder (187 milliarder DKK) i 2004 stod virksomheden for næsten 93 % af den russiske naturgasproduktion, og med reserver på 28,800 km³ kontrolleres 16% af verdens gasreserver (i 2004-tal).  

Den 23. april 2006 var Gazprom mere end $240 milliarder værd på børsen efter at være steget $10 milliarder på en uge i april. Ud fra værdien af aktien var Gazprom verdens femtestørste selskab efter i det seneste år at have overhalet Wal-Mart, Toyota og Citigroup (bank). Gazprom var medejer af flere store gaslagre i Europa. I 2018 var børsværdien dog faldet til $55 mia.

I 2006 indgik Gazprom og danske DONG Energy en kontrakt om handel med gas på flere måder; 1 mia kubikmeter/år fra Rusland til Europa fra 2010-2030, mens DONG skulle levere 600 mio m³/år i 15 år fra Nordsøen til Gazproms engelske afdeling. Disse mængder blev fordoblet i 2009. Efter flere uenigheder om betalingsforhold, afbrød Gazprom gasflowet i Juni 2022, hvorefter force majeure afsluttede kontrakten i Marts 2023, 7 år før det formelle udløb i 2030.

Ledelse 
Ledelsen i Gazprom har tætte forbindelser til Kreml og den russiske stat, bl.a. er den administrerende direktør for selskabet præsident Vladimir Putins nærmeste rådgiver.

Ukraine 
Ved årsskiftet 2005/2006 fik Ukraine problemer, da Gazprom efter opfordring fra den russiske præsident Vladimir Putin femdoblede prisen på 1000 m³ gas fra $50 til $240. Den svage ukrainske regering satte sig til forhandlingsbordet og fik forhandlet sig ned på $100. Til sammenligning betaler Hviderusland stadig $50 pr. 1000 m³ (Denne pris blev dog også blevet sat op, efter at Gazprom truede med at lukke for gassen.)

Se også 
 Nord Stream

Referencer

Eksterne henvisninger 

 Officiel hjemmeside 

 
Virksomheder i Moskva
Statsejede virksomheder fra Rusland
Etableret i 1989
Henry Ussing

Henry Ussing er navnet på flere personer:

 Henry Ussing (præst) (1855-1943) – dansk teolog og stiftsprovst
 Henry Ussing (jurist) (1886-1954) – dansk jurist, søn af ovennævnte

Se også 

 Henrik Ussing (1877-1946) – dansk sprog- og folkemindeforsker, dr.phil.
Ceteris paribus

Ceteris paribus er et latinsk udtryk, der på dansk oversættes til alt andet lige.

I økonomisk teori bruges ceteris paribus til at forudse hvad en enkelt ændring gør, når alt andet er uændret.

For eksempel til at forudsige, hvilken effekt et fald i prisen på øl gør ved efterspørgslen på øl. Efterspørgslen vil – ceteris paribus – stige, når prisen på øl falder. Man tager således ikke hensyn til ændret smag (fx at folk går over til vin), eller at alkohol bevises at være farligere end hidtil antaget.

Ved ceteris paribus sikrer man sig altså, at der ikke er en tredje skjult variabel. I praksis når man starter med et datasæt med en sammenhæng mellem to variable kan man dog på trods af ceteris paribus også komme til at se omvendt kausalitet. Har man for eksempel et datasæt, der viser en sammenhæng mellem mængden af politi i et område og antallet af overfald, kunne man umiddelbart tro, at det var mængden af politi, der forårsagede overfaldene, mens det i virkeligheden er omvendt.

Omvendt kausalitet kan tit afsløres ved at se på hvilken variabel, der først vokser. I visse tilfælde holder dette dog ikke, da folk også handler efter deres forventninger om fremtiden.

Makroøkonomi
Mikroøkonomi
Robert F. Engle

Robert Fry Engle III (født 10. november 1942 i Syracuse, New York) er en amerikansk økonom og økonometriker. Han modtog Nobelprisen i økonomi i 2003 (delt med Clive Granger) for sit arbejde med "metoder til analyse af tidsserier med tidsvarierende volatilitet". Især er Engle kendt for sit arbejde med ARCH-modeller (AutoRegressive Conditional Heteroskedasticity) - økonometriske modeller for tidsserier, hvor fejlleddet har en særlig struktur.

Referencer

Økonomer fra USA
Nobelprismodtagere i økonomi
Personer fra New York
Nobelprismodtagere fra USA
Diplomingeniør

Diplomingeniør også kaldet bachelor of science er en fællesbetegnelse for en række akademiske specialiserede danske 3½-årige akademisk-videnskabelige civilingeniøruddannelser (cand.polyt.-uddannelsen). Titlen diplomingeniør blev oprettet i 1993 og erstattede de to tidligere korte ingeniøruddannelser, akademiingeniør og teknikumingeniør.

Efter at have gennemført en diplomingeniøruddannelse, kan dimittenden få direkte adgang til kandidatdelen (de sidste 2 år) af civilingeniøruddannelsen.

Historie 
De to tidligere uddannelser, akademiingeniør og teknikumingeniør, havde hver deres faglige profil. Akademiingeniøruddannelsen var en kort, teoretisk uddannelse, der blev udbudt på Danmarks Ingeniørakademi (DIA) og Aalborg Universitet (AAU). Uddannelsen var primært rettet mod studenter. Teknikumingeniøruddannelsen var en kort, praktisk uddannelse, der primært var rettet mod unge med en teknisk baggrund (håndværkere etc.) Teknikumingeniøruddannelse blev udbudt på en række teknika rundt om i landet.

Med sammenlægningen var der en del kontrovers omkring uddannelsen. Den daværende undervisningsminister Ole Vig Jensen fremsatte bekendtgørelsen om diplomingeniøruddannelsen ved teknika i juli 1993. Den daværende landsformand for Ingeniør-Sammenslutningen, Jens Thompsen, udtalte i den forbindelse at:

Den korte uddannelse vil bygge på det bedste fra de to nuværende korte uddannelser. Desuden er vi tilfredse med, at det stadig er muligt for en håndværker at få en ingeniøruddannelse. Det er en gevinst for det danske erhvervsliv, der bestemt ikke vil undvære denne kombination af ånd og hånd.

Dansk Industri havde dog nogle protester, efter at ministeren havde offentliggjort sit reformforslag. Protesterne resulterede dog kun i mindre ændringer.

Den seneste ændring af diplomingeniøruddannelsen kom i 2002, hvor de primære ændringer var affødt af lov om mellemlange videregående uddannelse. Med denne lov blev en lang række ekstrauniversitære uddannelser samlet under én lovhjelm.

Den eneste reele ændring i forbindelse med 2002 bekendtgørelsen var, at den 4½ årige eksportingeniøruddannelse blev lagt under diplomingeniørbekendtgørelsen. Eksportingeniørerne havde indtil da haft deres egen bekendtgørelse. For diplomingeniørbekendtgørelsen betød det, at undervisningsministeren kunne godkende diplomingeniøruddannelser af længere varighed end de normale 3½ år.

Kilder

Eksterne henvisninger 
Diplomingeniør i Bioteknologi  på Professionshøjskolen Absalon
Diplomingeniør  på Danmarks Tekniske Universitet
 Syddansk Universitets tekniske fakultet 
 Ingeniørhøjskolen i København 
Ingeniørhøjskolen Aarhus Universitet 

Videregående uddannelser i Danmark
Ingeniørvirksomhed
Ingeniører
Klumme

En klumme er en fast, tilbagevendende, gerne humoristisk, kommentar i en avis, oftest skrevet af den samme journalist eller forfatter – benævnt en klummeskribent. En klumme belyser gerne nye vinkler af et emne.
 
En klumme var oprindelig en betegnelse for en side eller en spalte i en trykt bog eller avis – jf. latin columna (søjle). Den er opstillet efter avisens layout.

Indledningen af en klumme afhænger af det emne der er blevet valgt. Man kan starte en klumme i et in medias res.
En klumme er ofte ens egen mening i modsætning til en leder, som er et udtryk for avisens standpunkt.

 

Bogvæsen og boghåndværk
Aviser
Journalistik
Tekster
Spilmotor

En spilmotor er den software der får hele, eller dele, af computerspil til at virke. Nogle motorer udvikles specifikt til et spil, mens andre bruges i flere officielle titler og eventuelt også til MODs.

Mange spilmotorer er udviklet i C og C++, men principielt kan de fleste programmeringssprog anvendes, afhængigt af omfanget af spillet. Få computerspiludvikler som eksempelvis Epic Games og id Software har opnået stor ekspertise og lægger mange ressourser i at udvikle spilmotorer, som de licenserer til andre udviklere, der har fravalgt selv at udvikle en spilmotor.

 
3-D-computergrafik
Computergrafik
Uldum Højskole

Uldum Højskole er en almen, grundtvigsk folkehøjskole i Uldum. Den er Danmarks næstældste (efter Rødding Højskole fra 1844) og blev grundlagt i 1849 af lægprædikanten og bondeagitatoren Rasmus Sørensen.

Plads i højskolehistorien 
Rødding Højskole var ifølge Poul Erik Søe ikke folkelig fra starten og ville i de første år ikke have grundtvigske lærere. Så Uldum Højskole blev den første virkeliggørelse af Grundtvigs højskoletanke. Rødding Højskole var afskåret fra at virke under det tyske styre 1864-1920, så Uldum Højskole har haft den længste samlede virketid af alle højskoler i Danmark – og dermed i hele verden.

Faciliteter 
Skolens stolthed er musikhuset, der blev opført i 1997 med 2 store spillelokaler, 3 mindre øverum og Uld Lyd Studiet. Lydstudiet er anvendt til over 600 indspilninger, bl.a. af cd'er fra den årlige Uldum Gademusik Festival, der er udsprunget af de korte folkemusikkurser, som skolen har tradition for i sommerhalvåret.

Skolen har desuden egen svømmehal, kor- og teatersal, idrætssal, fitnessrum, beachvolleybaner, forskellige værksteder m.v.

Noter

Eksterne kilder/henvisninger 
 Uldum Højskole
 Uld Lyd Studiet

Folkehøjskoler i Danmark
Bygninger, konstruktioner og anlæg i Hedensted Kommune
Etableret i 1849
Catch That Kid

Catch That Kid er navnet på den amerikanske genindspilning fra 2004 af den danske børnefilm Klatretøsen. Den blev filmet i Californien og instrueret af Bart Freundlich.

I to af hovedrollerne ser man Kristen Stewart (kendt fra "Twilight"), og Corbin Bleu (kendt fra Disney-succeseen High School Musical)

Eksterne Henvisninger 

Amerikanske film fra 2004
Børnefilm fra USA
Filmgenindspilninger
Philipp Reis

Johann Philipp Reis (7. januar 1834 i Gelnhausen, Tyskland – 24. januar 1874) var søn af en fattig bager. Han var selvlært videnskabsmand – fysiklærer og udviklede i 1861 et af de første anvendelige apparater til elektrisk transmission af lyd over længere afstande, et apparat Reis kaldte en telefon.

Reis' opfindelse var dog upraktisk, og der var ikke behov for den på den tid, om end dets navn overlevede. Alexander Graham Bell udviklede et mere praktisk apparat, som han fik patent på i 1876.

Eksterne henvisninger 

 

Opfindere fra Tyskland
Fysikere fra Tyskland
Tyskere i 1800-tallet
Uldum Mølle

Uldum Mølle er en vindmølle der ligger i Uldum, nær Gudenåen i Hedensted Kommune, ca. 16 km nord for Vejle.

Historie 

I 1895 genopbyggede daværende mølle-ejer, Ole Knudsen, Uldum Mølle på sin nuværende plads efter en brand. Den oprindelige mølle lå på Hesselballe Mark. Møllegården, som blev skånet ved branden, ligger der stadig. 

Det er en hollandsk vindmølle med galleri og løgformet hat; møllevingerne er næsten 22 m lange. Den er opført 1895-96 og var i drift indtil 1952. En kreds af Uldum-borgere købte i 1982 den da stærkt medtagne mølle, som siden med nænsom hånd er blevet restaureret og genindviet den 23. maj 1992. Møllen er nu omdannet til en selvejende institution og fungerer i dag som arbejdende museumsmølle.

Museum 
Museet har forskellige kulturhistoriske objekter heriblandt flinteredskaber fra brommekulturen.

Eksterne henvisninger 
 Uldum Mølle – Officielle Hjemmeside
 denstoredanske.dk

Referencer 

Hollandske vindmøller i Danmark
Lokaliteter i Hedensted Kommune
Museer i Region Midtjylland
Etableret i 1895
Maximilian 1. (Tysk-romerske rige)

Maximilian 1. af Habsburg (født 22. marts 1459, død 12. januar 1519) var kejser af det tysk-romerske rige fra 1508 til 1519.

Maximilian var søn af kejser Frederik 3. og af prinsesse Eleonora af Portugal, og blev faderens efterfølger som herre over de Habsburgske Arvelande i Østrig og blev den 6. februar 1508 kronet til kejser af det tysk-romerske rige.

Han var gift med Marie af Burgund, enearving til de burgundiske lande som Nederlandene etc.

Med hende fik han sønnen Filip den Smukke, der blev konge af Castilien.

Maximilian var en af sin tids mægtigste mænd og er kendt for at føre krig mod Frankrig og at indgå en alliance med kong Ferdinand den Katolske af Spanien.

Eksterne henvisninger 

Huset Habsburg
Tysk-romerske kejsere
Walhalla
Tyskere i 1400-tallet
Tyskere i 1500-tallet
StarCraft: Ghost

StarCraft: Ghost var efterfølgeren til Blizzard Entertainments StarCraft og StarCraft: Brood War.

Ghost bliver et 3D first-person shooter-computerspil, sat i det kendte StarCraft-miljø.

I marts 2006 annoncerede Blizzard at udviklingen ville blive udsat på ubestemt tid, mens firmaet undersøgte nye hardware muligheder for eventuelt at kunne producere spillet til 7. generations konsoller. Til trods for dette anser nogle medier i dag udviklingen af spillet som helt at være stoppet.

Referencer 

Ghost
First-person shooter
Scanpix

Scanpix er Skandinaviens største billedbureau og tilbyder adgang til over seks millioner redaktionelle billeder – herunder verdens største internationale arkiv. Scanpix blev i 2017 opkøbt af Ritzau og hedder i dag Ritzau Scanpix. 

Scanpix tilbyder også adgang til over en million billeder frigivet til kommercielt og redaktionelt brug. Scanpix findes også i Norge og Sverige hvor bureauet også betjener majoriteten af avismarkedet.

Samfoto
En ikke uvæsentlig del af Scanpix' billedesamling stammer fra Samfoto, som Scanpix overtog d. 1. september 2011.  Samfoto var oprindeligt blevet stiftet i 1976 af en gruppe fotografer.  I 1988 indledte foreningen Norske Naturfotografer samarbejde med Samfoto og i 1989 sluttede kvindelige fotografer fra gruppen Hera sig til Samfoto-arkivet. Samfoto-arkivet rummede over 300.000 billeder, da de blev overtaget af Scanpix.

Kilder

Eksterne henvisninger 
 Scanpix Norge
 Scanpix Sverige
 Scanpix Danmark

Medievirksomheder i Danmark
Schibsted
Vækstcenteret

Vækstcenteret er et center for bevidsthedstræning i Nørre Snede, hvor der undervises i meditativ praksis og forskellige former for selvudvikling. Centeret ledes af Jes Bertelsen, som grundlagde det i 1982 sammen med Hanne Kizach. Undervisningen varetages af en gruppe af faste undervisere og gæstelærere med Jes Bertelsen som den centrale lærer.

Grundlaget for undervisningen kaldes for vækstcenterpædagogikken  som blandt andet indebærer at spirituel træning sammensættes ud fra et spektrum af indre og ydre discipliner. I denne sammenhæng skelnes mellem selvudvikling, terapi og meditation. Det erklærede grundlag er respekt for demokratiske styreformer, det kristne kulturgrundlag, anerkendelse af lighed mellem kønnene og åbenhed over for en videnskabelig tilgang til det psykologiske og spirituelle arbejde. 

Vækstcenteret er organiseret som en erhvervsdrivende fond der driver kursusvirksomhed. Fondens formål er at støtte udformningen og formidlingen af Jes Bertelsens ideer. Jes Bertelsen er ansat af fonden og modtager løn på niveau med en højskoleforstander. Fondens regnskaber er tilgængelige via Erhvervs- og Selskabsstyrelsen.

Vækstcenteret definerer sig selv som et slags moderne åbent lægkloster. En religionsforsker har benævnt Vækstcenteret og de som er knyttet til det ”Jes Bertelsen-bevægelsen” , og af især kristent funderede kritikere kaldes Vækstcenteret for en "nyreligiøs sekt". Angående kritiske vinkler, se i øvrigt artiklen om Jes Bertelsen.

På og i nærheden af Vækstcenteret bor cirka 60 fastboende, de fleste i egne huse. Igennem Vækstcenterets historie har der været en jævn til- og fraflytning blandt de fastboende. Vækstcenteret drives primært ved hjælp af de fastboendes og besøgendes frivillige arbejde. Vækstcenteret har årligt cirka 1000 kursister, heraf en del fra Norge. Blandt dem, som er knyttet til eller gæster Vækstcenteret, er en overvægt af mennesker der arbejder med andre mennesker, for eksempel psykologer, behandlere, undervisere, konsulenter, læger samt kunstnere, arkitekter og andre der arbejder kreativt.

Referencer

Eksterne henvisninger 
 Vækstcenteret 

Spiritualitet
Nørre Snede
Lars Bom

Lars Bom Olesen (født 8. april 1961 i Søborg) er en dansk skuespiller. Han er uddannet på Statens Teaterskole i 1985. Lars Bom har medvirket i diverse teaterstykker, film og tv-serier, han har desuden vundet en pris for Bedste Skuespiller i 1999 ved Fantafilm festivalen, for hans rolle i Skyggen (1998). Lars Bom er dog bedst kendt for sin rolle i tv-serien Strisser på Samsø, det danske politidrama Rejseholdet, børnefilmen Klatretøsen og den omfattende reklamekampagne for teleselskabet Onfone. Derudover lægger han også stemme til Bamse fra Bamses Julerejse

Udover skuespil dyrker Lars Bom også løbetræning og udgav en DVD/bog om løb i 2007. Hans bedste maratontid er på 3 timer og 16 min.

Filmografi

Film 
 1983 – De uanstændige
 1988 – Time Out
 1989 – Miraklet i Valby
 1995 – Elsker, elsker ikke
 1996 – Bella, min Bella
 1996 – Pusher
 1996 – Krystalbarnet
 1998 – Skyggen
 2002 – Klatretøsen
 2005 – Af banen
 2005 – Den som frykter ulven
 2007 – Vikaren
 2008 – Max Pinlig
 2010 – Hævnen
 2011 – Max Pinlig 2 - sidste skrig

Tv-serier 
 1988 – 1989 – Station 13 (afsnit 1-7)
1996 - Bamses Julerejse
 1996 – Bryggeren (afsnit 1,5)
 1996 – En fri mand (afsnit 1-2)
 1997 – 1998 – Strisser på Samsø (afsnit 1-12)
 2000 – Edderkoppen
 2000 – 2003 – Rejseholdet 2007 – Max 2019 – Badehotellet''

Eksterne henvisninger 

 

Personer fra Gladsaxe
Skuespillere fra Danmark
Personer i Kraks Blå Bog
Hee Kirke

Hee Kirke er beliggende nord for Ringkøbing bestående af kor og skib med senere tilbygninger på sydsiden.

Oprindelig herredskirke. Kirken er opbygget i kraftige granitkvadre. Farvespillet i stenene spænder fra grå til rødt. Den romanske stil leder tanken hen på Ribe Domkirke. Tårnet er tilføjet i 1200-tallet og er efter en nedstyrtning genopbygget i mursten 1721.

Stolestaderne er fra 1600-tallet. Af disse er herskabsstolene påført adelsvåben for slægterne Skram og Krag.

På altertavle samt prædikestol er billedskærerarbejde, ligeledes fra 1600-tallet. I altertavlens midterfelt er et billede af nadveren.

Over den romanske døbefont af granit er en fontehimmel.

På sydmurens korbue er et krucifiks.

Galleri

Litteratur 
 Politikens bog om Danmarks kirker, af Niels Peter Stilling – 
 Vore gamle kirker og klostre, af Gorm Benzon, 1973

Eksterne kilder og henvisninger 

 Hee Kirke  hos nordenskirker.dk
 Hee Kirke hos denstoredanske.dk
 Hee Kirke hos KortTilKirken.dk

Kirker i Ringkøbing-Skjern Kommune
Kirker i Ribe Stift
Kirker i Ringkøbing Amt